EELNÕU 

Tervishoiuteenuste korraldamise seaduse ja Kaitseväe korralduse seaduse muutmise seadus (tegevusloa ja registreeringuga seotud muudatused)

§ 1. Tervishoiuteenuste korraldamise seaduse muutmine

Tervishoiuteenuste korraldamise seaduses tehakse järgmised muudatused:

1) paragrahvi 8 lõike 48 sissejuhatav lauseosa muudetakse ja sõnastatakse järgmiselt:

„Terviseamet avaldab tervishoiukorralduse infosüsteemis järgmised perearsti nimistu andmed:“;

2) paragrahvi 8 lõiget 48 täiendatakse punktiga 9 järgmises sõnastuses:

„9) andmed tervisekeskusesse kuulumise kohta.“;

3) paragrahvi 16 tekst muudetakse ja sõnastatakse järgmiselt:

„(1) Kiirabi on ambulatoorne tervishoiuteenus eluohtliku haigestumise, vigastuse või mürgistuse esmaseks diagnoosimiseks ja raviks ning vajaduse korral abivajaja transportimiseks haiglasse Häirekeskuselt saadud väljasõidukorralduse alusel.

(11) Kaitsevägi osutab kiirabi Kaitseväe korralduse seadusest tulenevate erisustega.

(2) Õigus saada kiirabi on igal Eesti Vabariigi territooriumil viibival isikul.“;

4) paragrahvi 17 lõige 1 muudetakse ja sõnastatakse järgmiselt:

„(1) Kiirabi osutab sellekohase tegevusloaga tervishoiuteenuse osutaja (edaspidi kiirabibrigaadi pidaja), kes tagab kiirabibrigaadide ööpäevaringse valmisoleku reageerida Häirekeskuse väljasõidukorraldusele.“;

5) paragrahvi 17 täiendatakse lõikega 13 järgmises sõnastuses:

„(13) Kiirabibrigaadi pidajal võib lisaks käesoleva paragrahvi lõikes 1 kirjeldatud kiirabibrigaadidele olla eriotstarbelisi brigaade või sõidukeid patsientide haiglatevahelise või muu transpordi korraldamiseks. Need brigaadid ei saa väljasõidukorraldusi Häirekeskuselt.“;

6) paragrahvi 17 lõige 6 tunnistatakse kehtetuks;

7) paragrahvi 172 lõike 1 esimeses lauses asendatakse sõna „viieks“ sõnaga „kümneks“;

8) paragrahvi 172 lõige 2 muudetakse ja sõnastatakse järgmiselt:

„(2) Kiirabi rahastamise leping sõlmitakse avaliku konkursi tulemusena valituks osutunud kiirabibrigaadi pidajaga.“;

9) paragrahvi 264 lõikest 2 jäetakse välja lauseosa „asutab ja selle“;

10) paragrahvi 264 lõiget 3 täiendatakse punktiga 41 järgmises sõnastuses:

„41) tervishoiutöötajate kutsealal tegutsemise piirangu andmed;“;

11) paragrahvi 264 lõige 9 muudetakse ja sõnastatakse järgmiselt: 

„(9) Terviseamet avaldab tervishoiukorralduse infosüsteemis olevad tervishoiutöötaja kvalifikatsiooni ja tegevusloaga seotud andmed ning käesoleva seaduse § 8 lõikes 48 nimetatud perearsti nimistu andmed avalikuks kasutamiseks ulatuses, mis on sätestatud käesoleva paragrahvi lõike 2 alusel kehtestatud tervishoiukorralduse infosüsteemi põhimääruses, eesmärgiga võimaldada isikutel kontrollida tervishoiuteenuse osutamise õigust ja saada teavet perearsti nimistu kohta. Andmed on avalikud kuni nende avaldamise aluseks oleva registreeringu või tegevusloa kehtetuks tunnistamiseni või perearstilt käesoleva seaduse § 37 alusel nimistu äravõtmiseni.“;

12) paragrahvi 28 lõigetes 9 ja 10 ning § 30 lõikes 3 asendatakse tekstiosa „1000 eurot“ tekstiosaga „3500 eurot koos käibemaksuga“;

13) paragrahvi 32 tekst muudetakse ja sõnastatakse järgmiselt: 

„Terviseamet tunnistab tervishoiutöötaja registreeringu tervishoiukorralduse infosüsteemis kehtetuks järgmistel juhtudel:
1) tervishoiutöötaja surma korral;
2) kui tervishoiutöötaja sünnist on möödunud 110 aastat.“;

14) paragrahv 321 muudetakse ja sõnastatakse järgmiselt:

„§ 32¹. Registreeringu peatamine

(1) Terviseamet võib peatada tervishoiutöötaja registreeringu tervishoiukorralduse infosüsteemis järgmistel alustel:
1) tervishoiutöötaja ei ole täitnud Terviseameti ettekirjutust;
2) tervishoiutöötaja rikub süstemaatiliselt või olulisel määral kutse- või erialal tegutsemise nõudeid ning sellest tuleneb oluline või vahetu oht patsiendile või tervishoiuteenuse kvaliteedile;
3) tervishoiutöötaja kaldub ilma meditsiiniliselt põhjendatud aluseta kõrvale üldtunnustatud kutse- või erialasest praktikast ning sellest tuleneb oluline või vahetu oht patsiendile või tervishoiuteenuse kvaliteedile.

(2) Käesoleva paragrahvi lõike 1 punktis 2 ja 3 nimetatud asjaolude hindamisel kaasab Terviseamet vajadusel sõltumatu erialaeksperdi, tervishoiutöötajate väljaõpet korraldava õppeasutuse või asjaomase erialaühenduse.

(3) Enne registreeringu peatamist teeb Terviseamet tervishoiutöötajale ettekirjutuse rikkumise lõpetamiseks või kutse- ja erialase pädevuse taastamiseks, sealhulgas võib ta kohustada teda läbima täienduskoolitust, ning määrab selle täitmiseks tähtaja. Täienduskoolituse vajadus ja ulatus määratakse kindlaks, lähtudes tuvastatud puudusest ning vajaduse korral erialaeksperdi või asjaomase õppeasutuse hinnangust. Ettekirjutuse täitmise kulud kannab tervishoiutöötaja.

(4) Kui tervishoiutöötaja ei täida käesoleva paragrahvi lõikes 3 nimetatud ettekirjutust määratud tähtaja jooksul, peatab Terviseamet registreeringu.

(5) Terviseamet võib peatada registreeringu ilma käesoleva paragrahvi lõikes 3 nimetatud ettekirjutust tegemata, kui rikkumise laadi, ulatuse või korduvuse tõttu tekib vahetu või oluline oht patsiendile või tervishoiuteenuse kvaliteedile.

(6) Tervishoiutöötaja, kelle registreering on peatatud käesoleva paragrahvi lõike 1 alusel, on kohustatud registreeringu peatamise lõpetamiseks sooritama käesoleva seaduse § 28 lõigetes 9 ja 10 nimetatud tervishoiutöötaja teooria- ja praktikaeksami, tasuma selle eest kuni 3500 eurot, mis sisaldab käibemaksu, ning esitama eksami sooritamist tõendava dokumendi Terviseametile.

(7) Terviseamet peatab tervishoiutöötaja registreeringu tervishoiukorralduse infosüsteemis tervishoiutöötajale kohtuotsusega kohaldatud kutse- või erialal tegutsemise keelu ajaks.“; 

15) paragrahvi 41 lõige 2 muudetakse ja sõnastatakse järgmiselt:

„(2) Tegevusloa taotluses esitatakse lisaks majandustegevuse seadustiku üldosa seaduses sätestatud andmetele järgmised andmed:
1) tervishoiuteenuse osutamiseks Kaitseväes või Kaitseväe kiirabi osutamise loa taotlemise korral Kaitseväe struktuuriüksuse asukoht ja põhimäärus ning kõrgemalseisva valitsusasutuse nimetus;
2) nende tervishoiuteenuste loetelu, mille osutamiseks tegevusluba taotletakse;
3) tervishoiutöötaja registreerimiskood selle tervishoiutöötaja kohta, kes asub tervishoiuteenuse osutaja juures taotletavat tervishoiuteenust osutama;
4) tervishoiutöötajaga võrdsustatud isiku nimi ja isikukood, kui tegevusluba taotletakse iseseisva füsioteraapia, logopeedilise ravi või psühholoogilise ravi osutamiseks;
5) andmed tervishoiutöötaja, tervishoiutöötajaga võrdsustatud isiku ja spetsialisti pädevuse vastavuse kohta käesolevas seaduses ning selle alusel kehtestatud õigusaktides sätestatud nõuetele;
6) kiirabi osutamise loa taotlemise korral kiirabibrigaadide arv, koosseis ja varustus ning Tervisekassa korraldatud avalikul konkursil edukaks tunnistamise otsus;
7) haiglas eriarstiabi osutamise loa taotlemise korral haigla liik;
8) iseseisvalt õendusabi osutamise raames käesoleva seaduse § 25 lõike 3 alusel kehtestatud määruses nimetatud õe vastuvõtuteenuse osutamise loa taotlemise korral konsulteeriva arsti tervishoiutöötaja registreerimiskood ja kontaktandmed, kui äriühingul, sihtasutusel või füüsilisest isikust ettevõtjal endal puudub eriarstiabi osutamise tegevusluba;
9) iseseisvalt statsionaarse õendusabi osutamise loa taotlemise korral konsulteeriva arsti tervishoiutöötaja registreerimiskood ja kontaktandmed;
10) ruumide meditsiinitehnoloogia osa projekt, milles on andmed ruumide, sisseseade ja aparatuuri kohta;
11) käesoleva seaduse § 32 lõike 9 alusel kehtestatud määruse kohane kvaliteedijuhtimise süsteemi kirjelduse kava, millest nähtuvad tervishoiutöötajate pädevuse tagamise korraldus, tervishoiuteenuste kvaliteedi ja patsiendiohutuse tagamise põhimõtted ning kvaliteedi seire ja parandamise korraldus;
12) andmed tervise infosüsteemi andmete edastamiseks kasutatava tarkvara kohta ja selle
vastavuse kohta tervishoiuteenuse osutaja tegevusvaldkonnale.“;

16) paragrahvi 41 täiendatakse lõikega 3 järgmises sõnastuses:

„(3) Terviseamet võib vajaduse korral nõuda lisaks käesoleva paragrahvi lõikes 2 nimetatud andmetele taotletavate tervishoiuteenuste kirjeldust, teenuste osutamise korralduse kirjeldust ja teavet osutatavate teenuste tõenduspõhisuse kohta.“;

17) paragrahvi 42 punktis 1 asendatakse tekstiosa „perearstiabi osutamise ruumid“ tekstiosaga „perearstiabi osutamiseks vajalik töötajate koosseis, ruumid“;

18) paragrahvi 42 punkti 3 täiendatakse pärast tekstiosa „kehtestatud nõuetele“ tekstiosaga „ning taotleja on Tervisekassa korraldatud avalikul konkursil edukaks tunnistatud“;

19) paragrahvi 42 täiendatakse punktidega 7 ja 8 järgmises sõnastuses:

„7) taotletava tervishoiuteenuse sisu vastab käesolevas seaduses sätestatud tegevusalale ning teenuseosutaja kavandatud teenuse korraldus, tervishoiutöötajate pädevuse tagamise meetmed ning kavandav kvaliteedi ja patsiendiohutuse tagamise süsteem võimaldavad osutada tervishoiuteenust ohutult ja kvaliteetselt;

8) tegevusloal märgitud tervishoiutöötajate kohta on tehtud töötamise registri kanne.“;

20) paragrahv 422 muudetakse ja sõnastatakse järgmiselt:

„§ 422. Tervishoiuteenuse osutamise erisused  tervishoiu toimepidevust ohustavas olukorras või kriisiolukorra ajal 

(1)  Tervishoiu toimepidevust ohustavas olukorras või kriisiolukorra ajal, kui tervishoiuteenust ei ole võimalik osutada kehtivas tegevusloas märgitud tegevuskohas, võib tervishoiuteenuse osutaja kooskõlastatult Terviseametiga jätkata teenuse osutamist muus tegevuskohas. Tervishoiuteenuse osutaja on kohustatud Terviseametit enne teavitama osutatavatest teenustest ja nende planeeritavatest mahtudest.

(2) Kui see on vältimatult vajalik ja proportsionaalne tervishoiuteenuste toimepidevuse tagamiseks tervishoiu toimepidevust ohustavas olukorras või kriisiolukorra ajal, võib valdkonna eest vastutav minister otsustada lubada:
1) määratud juriidilisest või füüsilisest isikust ettevõtjal osutada tervishoiuteenust ilma tegevusloata;
2) rahvusvahelisel või välisriigi humanitaar- või meditsiiniorganisatsioonil osutada tervishoiuteenust ilma tegevusloata ning selle koosseisu kuuluval füüsilisel isikul osutada tervishoiuteenust ilma tervishoiukorralduse infosüsteemi registreeringuta.

(3) Käesoleva paragrahvi lõikes 2 nimetatud otsuses määratakse tervishoiuteenuse osutajad, tervishoiuteenused, mida neil on lubatud osutada, ning teenuste osutamise tähtaeg.“;

21) seadust täiendatakse §-ga 423 järgmises sõnastuses:

„§ 423. Välisriigi relvajõudude poolt tervishoiuteenuse osutamine

(1) Välisriigi relvajõud ja nende koosseisu kuuluvad tervishoiutöötajad, kes viibivad Eesti Vabariigis kriisiolukorra ja riigikaitse seaduse §-de 146–148 sätestatud loa alusel, võivad osutada tervishoiuteenuseid ja tegutseda käesoleva seaduse § 40 lõikes 1 nimetatud tegevusalal ilma tegevusloata ja tervishoiukorralduse infosüsteemi registreeringuta, kui nad osutavad teenust oma relvajõudude liikmetele, Kaitseväele isikkoosseisule Kaitseväe palvel, muu vältimatu vajaduse korral või sõjaseisukorras.
(2) Vabariigi Valitsus või tema volitatud valitsusasutus võib otsustada käesoleva paragrahvi lõikes 1 nimetatud teenuse osutamise kriisiolukorra lahendamiseks.“;

22) seadust täiendatakse §-ga 7213 järgmises sõnastuses:

„§ 7213. Käesoleva seaduse 3. peatüki 3. jao rakendamine

Enne 2027. aasta 1. oktoobrit antud tegevusload jäävad kehtima.“.

§ 2. Kaitseväe korralduse seaduse muutmine

Kaitseväe korralduse seaduses tehakse järgmised muudatused:

1) paragrahvi 351 lõikest 1 jäetakse välja sõnad „perearstiabi ja“;

2) paragrahvi 351 täiendatakse lõikega 3 järgmises sõnastuses:

„(3) Kaitseväe õppuse ajal võib tervishoiuteenuse osutaja Terviseametiga kooskõlastatult osutada tervishoiuteenust ka muus kui tegevusloas märgitud tegevuskohas. Tervishoiuteenuse osutaja on kohustatud Terviseametit enne teavitama osutatavatest teenustest ja nende planeeritavatest mahtudest.“.

§ 3. Seaduse jõustumine

(1) Käesolev seadus jõustub 2027. aasta 1. oktoobril.

(2) Käesoleva seaduse § 1 punktid 3–10, 19 ja 20 ning § 2 jõustuvad üldises korras.

